  Майя Бывальцева Глазкарысь кинорежиссёр Вениамин Тронин «Лыдӟиськы, Ижкар!» («Читай, Ижевск!») фестивальын «Я-a-a-aзь!!! Или Глубинка-мама» выль ӵектосэныз тодматоз. Пумиськон 7-тӥ куарусёнэ 17 часын Киров нимо паркысь фан-зонаын ортчоз, иворто радъясьёс. «Язь!» - Удмуртия сярысь вуоно трагикомедия. Солэсь сценарийзэ атаез но пиез гожтӥзы – Вениамин но Стас Тронинъёс. Со асьме вакытэ элькунамы улӥсь кышномуртлэн серемес, со дыре ик ӝожмыт историез. Фестивальын режиссёр вуоно фильмлэсь сценарийзэ лыдӟоз, съёмкаос 2019-тӥ арын кутскозы. Нош али спектакль пуктыны но книга поттыны чакламын. Валтӥсь рольын режиссёр Россиысь калык артисткаез Мария Ароноваез адӟе. Сценариез актриса лыдӟизы, солы яраз, съёмкае пыриськыны соглаш луэмзэ вераз. Воргорон рольёсты Андрей Смоляков, Сергей Пускепалис, Александр Баширов, Михаил Галустян, Сергей Шнуров но мукетъёсыз шудозы шуыса чакламын. Вениамин Тронинлэн сценариез кӧня ке данъетъёс басьтӥз ни: «Ленфильм» студиын сценарийёсъя конкурслэн лауреатэз луиз (Санкт-Петербург, 2017), «Удмуртия. Свое кино» усьтэм элькун вожвылъяськонлэсь валтӥсь кузьымзэ утӥз (Ижкар, 2017). Кинорежиссёрен но сценаристэн пумиськонэ пыронэз эркын. Тодэ вайытом, «Лыдӟиськы, Ижкар!» фестивальын 8-тӥ куарусёнэ 16 часын туала удмурт кылбуръёс чузъяськозы. Тегъёс: Лулчеберет Ижкар кино Удмуртия фестиваль книгаос  